یتھ اسۍ اردو کاشرس منز افسانہ ونان چھہِ تتھ ہندی پاٹھۍ کہانی ونن چھہ دلچسپ تکیازِ اتھ منز چھہ افسانہ کس اکس اہم عنصرس کن اشارہ۔ یعنی افسانہ گژھہِ پزۍ پاٹھۍ اکہ واقعہک بیانیہ آسن۔ قاری گژھہِ افسانہ چہ پریتھ عملہِ، پریتھ موڈس پیٹھ یہ زاننہ خاطرہ وتاولہ سپدُن زِ امہ پتہ کیا گژھہِ۔ یہ تجسس چھہ کامیاب افسانک مقصد۔ افسانہ حقیقت نگاری پیٹھ مبنی ٲسِن یا علامت نگاری ہنز مثال، گۅڈنیک شرط چھہ میانہِ خیالہ امیک اکھ کہانی آسُن۔ افسانس منز آیہ تم کینہہ تجربہ ضرور کرنہ یمن منز کہانی ہند عنصر گالنہ خاطرہ واقعہچ فطری ترتیب مسخ کرنہ یا غیر فطری/شکستہ ترتیبہِ پیٹھ زور دنہ آو، مگر یم رودۍ بہرحال تجربے تہ بییہ چھہِ نہ یم تجربہ پریتھ وۅتھہ ونس افسانہ نگار سندِ خاطرہ ضروری۔ یم تجربہ چھہ نہ عام قاری سنز دلچسپی زیادہ برونہہ تام پانس سیتۍ پکنٲوتھ ہیکان۔ بیانیہ، کہانی تہ پلاٹس درمیان چھیہ نہ زیادہ فرق، تاہم ہیکو اشارتا ؤنتھ زِ کہانی چھیہ واقعاتن ہند سلسلہ، پلاٹ یہنز ترتیب تہ بیانیہ کلہم پاٹھۍ یہنز تعمیر یا ڈھانچہ۔ کہانی ہنز کتھ کٔرتھ چھہ یمنے کن اشارہ۔
یوتاہ افسانہ کہ خاطرہ کہانی لفظ دلچسپ چھہ، تیوتے چھہ کہانی ہندِ خاطرہ اردو کاشرس منز ورتاونہ ینہ وول لفظ افسانہ تہِ دلچسپ۔ اتھ منز چھہ افسانہ کس دوٚیمس اہم عنصرس کن اشارہ۔ یعنی کہانی گژھہِ نہ واقعہک ہو بہو (یتھہ پاٹھۍ چھہ تہ تتھہ پاٹھۍ) بیانیہ آسُن زِ یہ بنہِ اکھ رپورٹ۔ اخبارن منز تہِ چھہِ اسۍ خبرہ پران یم سانۍ دلچسپی اندس تام پانس سیتۍ پکناوان چھیہ۔ مگر یوٚت تام نہ کہانی منز کہانی کار سند تخییل شامل گژھہِ، یہ بنہِ نہ افسانہ۔ پیکر، تمثیل، استعارہ، علامت یم سٲری چھہِ تخییلکۍ نتیجہ تہ نمونہ۔ کنہِ ادبی صنفہِ منز چھہ یمن ہند دخل زیادہ کنہِ منز کم یا بدل آیہ۔ مگر یہ تہِ چھہ نہ ضروری زِ کہانی منز گژھہِ یہند دخل لازمی طور آسن۔ کہانی کار سند تخییل ہیکہِ سیٹنگ، واقعہ، کردار، ڈایلاگ، کنہِ تہ سطحس پیٹھ کہانی دلچسپ، فکر انگیز تہ غیر معمولی بنٲوتھ۔
کہانی تہ افسانس مقابلہ اگر کانہہ کاشر لفظ ژارون، ممکن چھہ «کتھ» لفظ ما روزِ زیادہ مناسب تہ موزون تکیازِ اتھ لفظس منز چھہ افسانہ کس تریمس اہم حالانکہ بحث طلب عنصرس کن اشارہ موجود۔ خبر اکہ کاشرِ افسانہ سۅمبرنہ ہند ناو «کتھہِ منز کتھ» آسن ما چھہ اتھۍ کن اکھ اشارہ۔ حقیقت چھیہ یہ زِ افسانہ گژھہِ پرن وٲلس کتھہِ منز کتھ پلناوُن۔ اگر یہ صرف اکہ واقعہک بیانیہ، دلچسپ سہی، بنہِ مگر پرن وٲلس تام پلناوِ نہ کانہہ کتھ، یہ بنہِ اکھ عامیانہ، معمولی درجک افسانہ۔ افسانس منز موجود کتھ یۅس اکثر کردارن، حالاتن، ڈایلاگ بیترِ چہ کشمکشہ ہند فطری نتیجہ آسان چھہ، چھیہ خالص حظہ علاوہ امیک فکری جواز پیدہ کران۔ یہ چھہ افسانک ساروے کھۅتہ مشکل تہ پرفریب عنصر۔ کتھ گژھہِ نہ الگ پاٹھۍ مقصد، اشتہار، نصیحت بننۍ بلکہ گژھہِ افسانہ چہ عملہ تہ کشمکشہ ہند فطری نتیجہ آسُن۔ یہے کتھ چھیہ قاری سندِ خاطرہ افسانہ کس نقطہ انکشافس پیٹھ نکتہ انکشاف بنان۔ یہ کتھ چھیہ، دوٚیمین لفظن منز، لۅکٹس بڈس پیمانس پیٹھ زندگی ہندین مختلف پہلوون منز معنہِ مطلب ژھارنچ کوشش۔
kas_Arab kas_Arab kas_Arab